ดาวฯฟิวเจอร์พลิกลบ 130 จุด ตลาดพักฐานหลังบวกแรง-จับตา “พาวเวล” แถลง
ดาวฯฟิวเจอร์พลิกลบ 130 จุด ตลาดพักฐานหลังบวกแรง-จับตา “พาวเวล” แถลง
ดาวฯฟิวเจอร์พลิกลบ 130 จุด ตลาดพักฐานหลังบวกแรง-จับตา “พาวเวล” แถลง
17 มิ.ย. 2563

ผู้สื่อข่าวรายงานว่า ดัชนีดาวโจนส์ซื้อขายล่วงหน้า (ดาวโจนส์ฟิวเจอร์) พลิกลงสู่แดนลบในวันนี้ หลังจากอยู่ในแดนบวกในช่วงแรก
ล่าสุด ณ เวลา 22.23 น.ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 26,195 จุด ลบ 129 จุด หรือ 0.41%
โดยนักลงทุนจับตาการกล่าวถ้อยแถลงของนายเจอโรม พาวเวล ประธานธนาคารกลางสหรัฐ (เฟด) ต่อคณะกรรมาธิการบริการการเงินประจำสภาผู้แทนราษฎรในวันนี้ หลังจากในการแถลงต่อคณะกรรมาธิการการธนาคารประจำวุฒิสภาเมื่อวานนี้ นายพาวเวลกล่าวว่า การฟื้นตัวของเศรษฐกิจสหรัฐยังคงเผชิญกับความไม่แน่นอน ท่ามกลางการแพร่ระบาดของไวรัสโควิด-19 ขณะที่ธุรกิจขนาดย่อม และผู้ที่มีรายได้ระดับต่ำ รวมทั้งชาวอเมริกันซึ่งเป็นชนกลุ่มน้อย เป็นกลุ่มที่เผชิญความเสี่ยงมากที่สุด
“การผลิตและการจ้างงานยังคงอยู่ในระดับต่ำกว่าช่วงก่อนเกิดการแพร่ระบาดของไวรัสโควิด-19 และยังคงมีความไม่แน่นอนอย่างมากเกี่ยวกับกำหนดเวลาและความแข็งแกร่งของการฟื้นตัว ซึ่งความไม่แน่นอนทางเศรษฐกิจส่วนใหญ่มาจากความไม่แน่นอนเกี่ยวกับความคืบหน้าในการควบคุมการแพร่ระบาดของไวรัสโควิด-19 โดยการฟื้นตัวอย่างสมบูรณ์จะยังไม่เกิดขึ้น จนกว่าประชาชนจะมีความเชื่อมั่นว่าไวรัสดังกล่าวได้ถูกควบคุมแล้ว” นายพาวเวลกล่าว